Der var lagt op til et brag af en kamp, da Danmarks to bedste ishockeyhold Aalborg Pirates og Herning Blue Fox mødte hinanden på isen lørdag aften i Final Four-finalen. Knap 5.000 tilskuere sang med på nationalmelodien, mens de to mandskaber nervøst men spændte også nynnede med på hymnen, inden finalen blev fløjtet i gang. En hård semifinale Inden aftenens opgør var det helt store spørgsmål, hvem der mon havde flest kræfter tilbage, efter de hårde semifinaleopgør fredag aften. Aalborg Pirates havde flere af sine stamspillere ude, og hvad med Aalborg-kaptajnen Julian Jakobsen? Hvordan mon hans form var efter hjemkomsten fra OL i Kina? Knap var nationalmelodien sunget færdig, før der måske kom et svar på det. Blot 30 sekunder skulle der gå, før den anden store ishockeystjerne Mathias Bau Hansen, der også repræsenterede det danske ishockeylandshold til OL i Kina, kunne bringe de blå ræve foran 1-0. Nordjysk revanche Fem minutter senere steppede den nordjyske OL-helt så også op. Julian Jakobsen ville nemlig også lege med, han skabte derfor balance i regnskabet med en udligning til 1-1. Første periode fortsatte i et hektisk gear. Herning dummede sig og fik to mand smidt ud. Det resulterede i powerplay, hvor piraternes Thomas Spelling fik scoret til 2-1, og der udbrød et enormt jubelbrøl blandt de knap 5.000 tilskuere i Sparekassen Danmark Isarena. Efterfølgende var det Aalborgs tur til at dumme sig. Jeppe Jul Korsgaard, der var matchvinderen i går, fik to minutter til afkøling. Det medførte powerplay, hvor gæsterne kunne udligne til 2-2. Udvisninger i massevis Anden periode startede, som første halvleg sluttede - udvisninger til begge hold. Med fuld fart på skøjterne og en mand i overtal kunne den tidligere Herning-spiller, Patrick Bjørkstrand, bringe piraterne på vinderkurs med scoring til 3-2. Der var ikke gået mange minutter af anden periode, før gæsterne fra Herning fik endnu en udvisning. En Herning-ræv skød med vilje pucken ud blandt tilskuerne. Aalborg kom derfor i overtal, og det medførte straks en scoring fra Mikkel Højbjerg til stillingen 4-2. Noget tyder på, at piraternes mål tilsyneladende var dråben, der fik bægret til at flyde over hos Herning-spillerne. Der opstod pludseligt et kæmpe slagsmål mellem de to mandskaber. Dommerne besluttede efterfølgende at udvise en spiller fra hvert hold. Men de voldsomme gerninger sluttede langt fra her. En Herning-ræv valgte at tackle hjemmeholdets Julian Jakobsen i ansigtet, hvilket betød et farvel og tak til den midtjyske spiller. Piraterne gik planken ud Med tre minutter tilbage af anden periode kunne piraterne tilføje endnu et point på måltavlen. Mikkel Højbjerg scorede for anden gang, og med et destruktivt Herning-mandskab, der kun virkede interesseret i at ødelægge finalen med sit alt for hårde spil og mange udvisninger samt en stilling på 5-2, syntes finalen næsten afgjort. Med et minut tilbage af anden periode fik Herning dog alligevel pyntet lidt på resultatet. De reducerede til 3-5. Fornyet spænding Bedst som man troede, Aalborg ville tage sejren, kom der pludselig fornyet spænding i kampen. Med otte minutter tilbage scorede landsholdspilleren Mathias Bau Hansen sit andet mål. Han reducerede til 4-5. Den nordjyske pokaltitel kom aldrig rigtig i fare gennem resten af kampen. Med kun 35 sekunder tilbage af dette års Final Four-opgør blev kampen definitivt afgjort. Herning havde taget målmanden ud, og Jeppe Jul Koorsgaard kunne slå sejren fast i det tomme mål. Det endte med en scoring til et slutresultat på 6-4 til Aalborg Pirates. Aalborg Pirates kunne derefter modtage pokalen for tredje gang og lade sig hylde som vindere af dette års Metal Final Four.
Efter en hård og intens finalekamp kunne Aalborg Pirates lade sig hylde som pokalvindere.